荷蘭語

荷蘭語（荷蘭語：nederlands /ˈneːdərlɑnts/，英語：Dutch）是勒拉荷蘭搭比利時北面（Ypres-布魯塞爾-Maastricht一線及以北全部通用荷蘭語）通行个一種印歐語，屬於日耳曼語族西日耳曼語支，搭英語、德語是親眷。荷蘭語是荷蘭、比利時、蘇里南（南美洲）、荷屬安的列斯（加勒比海地區）个官方語言，勒拉法國頂北面个敦刻爾克附近也有些人會得講，一塌刮子有兩千多萬使用者；渠還有一個分支語言阿非利堪斯語（或稱南非荷蘭語），是南非个一種官方語言，勒拉南非搭納米比亞估計有六百多萬人使用。17世紀荷蘭語个影響力遍及歐美亞非，弗過乃歇渠个影響力搭英德法等歐洲主要語言已經不可同日而語了。畢過乃歇歐洲頂大个兩個港口（鹿特丹搭安特卫普）儕是通用荷蘭語個。

歷史

荷蘭語个前身是古低地法蘭科尼亞語（Low Franconian），頂早个文獻資料是西元11世紀（相當於中國北宋）寫成个，勒當時辰光估計只好算法蘭克語个一種方言；到後手來古低地法蘭科尼亞語亦分化成東西兩種方言，東部方言受到古薩克森語个影響，是荷蘭東部方言个祖宗；西部方言受到弗里西亞語个影響，經過幾百年个演變變成功仔現代標準荷蘭語（以南北荷蘭省个口音為基礎）。文藝復興之後，荷蘭語亦受到法語、拉丁語、古希臘語个影響，但是受影響个程度比英語小交關；因為17世紀荷蘭航海業个鼎盛，蠻多个歐洲語言從荷蘭語借仔一些搭航運有關个詞彙，譬如英語个dock（碼頭），yacht（快艇），boom（張帆桿）搭法語个amarrer（繫纜停泊），foc（三角帆），flibustier（[安的列斯群島个]海盜）。

 常用詞彙 
ja /ja/ 對个，是个； nee /neː/ 弗對，弗是； 

alstublieft /ɑɫstʏbliːft/ 請；Hallo /halo/ 喂；Tot ziens /tot ziːns/ 再會；Dank u. /dɑŋkʏ/ (或者 Dank je. /dɑŋkjə/) 謝謝儂（對陌生人用u比較客氣）。

een /eːn/ 一；twee /tʋeː/ 二；drie /driː/ 三；vier /viːr/ 四；vijf /vɛɪf/ 五；zes /zɛs/ 六；zeven /zeːvən/ 七；acht /axt/ 八；negen /neːɣən/ 九；

tien /tiːn/ 十；twintig /tʋɪntɪx/ 廿；dertig /dɛrtɪx/ 三十；veertig /veːrtɪx/ 四十；vijftig /vɛɪftɪx/ 五十；honderd /hoːndərt/ 一百；

maandag /maːndɑx/ 禮拜一；dinsdag /dɪnsdɑx/ 禮拜兩；woensdag /ʋuːnsdax/ 禮拜三；donderdag /doːndərdax/ 禮拜四；vrijdag /vrɛɪdax/ 禮拜五；

zaterdag /zaːtərdax/ 禮拜六；zondag /zoːndax/ 禮拜日；

goed /ɣuːt/ 好；slecht /slɛxt/ 壞；mooi /moːɪ/ 好看；lelijk /leːlək/ 難相（難看）；groot /ɣroːt/ 大；klein /klɛɪn/ 小

語法

荷蘭語个詞形變化比較簡單：動詞只有一般現在時搭一般過去時有曲折變化，另外時態全部用助動詞+分詞表示，各個時態複數一二三人稱个動詞形式也儕是一樣个；名詞个格系統已經消失，而且陰陽性也已經合併，只有中性（定冠詞：het）搭通性（定冠詞：de）還有一點區別，名詞複數一般用後綴-en或-s表示；形容詞常用个變形也只有加後綴-e；數詞無沒曲折變化。荷蘭語是一種“V2語言”，也就是講荷蘭語个陳述句裡頭第二個成分板要是該句言話个主要動詞（有曲折變化），如果第一個句子成分是主語，箇麼基本詞序是主-謂-賓，假使第一個成分是另外物事（譬如從句或者副詞），箇麼基本詞序就要變成謂-主-賓，譬如：

Ik kan mijn hoed niet vinden.   我尋弗著我頂帽子了。

Vandaag maken wij een tocht door de stad.   阿拉今朝到城裡頭去孛相。

例句裡頭个主要動詞用斜體字表示。第一句个第一個成分是ik(我)，第二個成分是動詞kunnen，個了語序是主-謂-賓；第二句个第一個成分是副詞vandaag(今朝)，第二個成分是動詞maken，第三個成分wij(阿拉/伲)纔仔是主語，個了語序是謂-主-賓（從句个詞序一般是主-賓-謂）。

荷蘭語動詞變形例表 zijn“是”：
人稱|時態一般現在時一般過去時一般將來時現在完成時過去完成時將來完成時單數第一人稱benwaszal zijnben geweestwas geweestzal geweest zijn單數第二人稱bentwaszult zijnbent geweestwas geweestzult geweest zijn單數第三人稱iswaszal zijnis geweestwas geweestzal geweest zijn複數第一二三人稱zijnwarenzullen zijnzijn geweestwaren geweestzullen geweest zijn
(大多數動詞一般現在時單數第二第三人稱个形式是一樣个，譬如jij/u spreekt“儂講”, hij spreekt“渠講”)

搭英語與德語个比較

荷蘭語搭德語个關係比較近，雖然語音搭用詞需要一段辰光適應，弗過渠搭一些低地德語方言還是有可能好直接通話个。荷蘭語搭高地德語（包括標準德語）一般弗能直接通話（主要是因為高地德語輔音推移、語法个區別、詞彙上各有創新），只能辨認出一部分詞彙，譬如荷蘭語twee與德語zwei“二”，荷蘭語dorp與德語Dorf“村莊”，荷蘭語ik與德語ich“我”。

荷蘭語搭英語个關係比德語搭英語个關係要近一點，主要是因為渠受到仔古弗里斯蘭語个影響，而古弗里斯蘭語搭古英語个關係邪氣密切，個了雖然古低地法蘭科尼亞語本身與盎格魯-弗里斯蘭語屬於西日耳曼語族个弗同分支，荷蘭語也有一部分詞彙體現仔盎格魯-弗里斯蘭語个特點，譬如vijf(五)搭zacht(軟)个鼻音儕脫落了：

英-弗里斯蘭-荷蘭-德同源詞表
詞義|語言英語弗里斯蘭語荷蘭語德語有(原形)havehawwehebbenhaben是(第三人稱單數)isisisist狗/獵犬houndhûnhondHund紅redreadroodrot路wayweiwegWeg巨大greatgrutgrootgroß伲/阿拉（賓格）usúsonsuns另外otheroaranderandere牙齒toothtosstandZahn鵝goosegoesgansGans五fivefiifvijffünf柔軟softsêftzachtsanft
參考資料

Price, Glanville (ed.). Encyclopedia of the Languages of Europe. Oxford (UK): Blackwell Publishers Ltd., 1998.

Shetter, William Z. Introduction to Dutch: a Practical Grammar. The Hague (Netherlands): Martinus Nijhoff, 1981.

Stern, Henry R. Essential Dutch Grammar. New York (US): Dover Publications Inc., 1984. 

Encyclopaedia Britannica: Dutch Language.

Category:荷兰语